[{"text_idx": "#000000", "text": "Filmikriitikat kiputakse ta\u0308napa\u0308eval pidama kaduvaks na\u0308htuseks. Vo\u0303i on see kriitikute enda kurbirooniline sisekaemus, sest tundub, et pole piisavalt lugejaid, raha ega ja\u0308relkasvu? Mu\u0308u\u0308rilehe filmikriitikute konkurss to\u0303estab, et va\u0308hemasti huvi on valdkonna vastu suur."}, {"text_idx": "#000001", "text": "Olles esimest korda sa\u0308a\u0308rase su\u0308ndmuse eestvedaja rollis, valdas mind esimesed kaks na\u0308dalat isegi teatav a\u0308revus. Tu\u0308u\u0308piline inimlik kahtlus stiilis \u201eMis saab siis, kui keegi ei kirjuta?\u201d. Seda siiram oli o\u0303nnetunne, kui vo\u0303istluse kahel viimasel pa\u0308eval tuli kolinal kirju."}, {"text_idx": "#000002", "text": "Osalejaid oli ligikaudu kuusku\u0308mmend \u2013 see on filmkiirikute konkursi jaoks suurima osalejate arvuga aasta. Esikolmiku va\u0308ljaselgitamine oli igal juhul pead murdma panev u\u0308lesanne, sest tugevaid to\u0308id oli palju. Seega, kui seda tagasihoidlikku sissejuhatust peaks juhtumisi lugema keegi, kes ja\u0308i poodiumikohast ilma, siis minu su\u0308gav kummardus na\u0308htud to\u0308o\u0308 ja vaeva eest. Iga kirjatu\u0308kk pakkus midagi uut ja huvitavat."}, {"text_idx": "#000003", "text": "Ko\u0303ige ma\u0308rgilisem oli ehk filmivalik. Kuigi esines ka erandeid \u2013 filme, mida oli na\u0308htud PO\u0308FFil vo\u0303i Netflixi vahendusel \u2013, eristus selgelt populaarsete linateoste rida. Etteotsa ja\u0308id \u201eJokker\u201d ja \u201eMajakas\u201d. Kolmanda koha ja ko\u0303ige arvustatuma eesti filmi tiitli pa\u0308lvis \u201eTalve\u201d. Rohkelt arvustusi to\u0303i ka \u201eJaanipa\u0308ev\u201d. See annab omakorda aimu, mis filmid on aastatel 2019 ja 2020 enim puudutanud ning hinge la\u0308inud \u2013 vo\u0303i hoopis a\u0308rritanud, sest seisukohti oli erisuguseid."}, {"text_idx": "#000007", "text": "Kui \u201eTalve\u201d kinoekraanidele jo\u0303udis, oli pea iga naisteajakiri ja jutusaade ristinud selle juba pidulikult must-see-filmiimeks."}, {"text_idx": "#000008", "text": "50 aastat pa\u0308rast Arvo Kruusementi \u201eKevadet\u201d on Paunvere lugudest va\u0308ndatud filmide tsu\u0308kkel viimaks aastaaegadele ringi peale teinud. Vaatajanumbreid kokku lu\u0308u\u0308es vo\u0303ib lugeda Ergo Kulla \u201eTalve\u201d ekraniseeringu o\u0303nnestunuks ja va\u0308simatu turunduskampaania esimesi vilju sai Apollo Film Productions lo\u0303igata juba avana\u0308dala kinoku\u0308lastajate arvu pealt, mis paigutus samasse kaalukategooriasse viimaste aastate kassatitaanide \u201eTo\u0303e ja o\u0303iguse\u201d ja \u201eKlassikokkutulekuga\u201d."}, {"text_idx": "#000009", "text": "Tele- ja teatrimaastikul nime teinud stsenarist Martin Algus on kohendanud kesist algmaterjali lo\u0303dva randmega ja sisulised vangerdused la\u0308htuvad paljuski sellest, kes eelmiste filmide peaosalistest veel surnud vo\u0303i viinakuradi ku\u0308u\u0308sis ei ole. Tuleb nentida, et too nimekiri pole just pikkade killast. Sestap on \u201eTalve\u201d sisul sama palju seost raamatuga kui raamatul endal Oskar Lutsuga \u2013 seda peaaegu polegi."}, {"text_idx": "#000010", "text": "Su\u0308ndmustikule lu\u0308kkab hoo sisse Arno Tali poeg Arnold (Franz Malmsten), kes saabub Paunverre Austriast, et Talitada kodutalus ja ka\u0308ia isa tallatud teid (mida ta ka so\u0303na otseses mo\u0303ttes lo\u0303viosa filmist teeb). Ku\u0308las ootab teda ees terve plejaad tapeetkaraktereid, kelle vo\u0303ib taandada lihtsustavalt kahte kategooriasse: vanad hitid ja uued tulijad. Sealjuures seisab ku\u0308larahvas veel II maailmaso\u0303ja la\u0308vel, kuid see nu\u0308anss rikastab ennemini kostu\u0308u\u0308me kui sisu."}, {"text_idx": "#000012", "text": "Leige romantika kurnab, aga naistegelaste u\u0308heplaaniline ja lihtsakoeline kujutamine juba solvab. Mo\u0303nuga on visatud leili va\u0308sinud narratiivile, kus lo\u0303ppeks vo\u0303idavad ilusad ja vagad tu\u0308drukud, kangemad ja ambitsioonikamad saavad aga ja\u0308lle karistada. Lisaks on keeruliste tu\u0308drukute ikooni Raja Teele (Riina Hein) volu\u0308u\u0308minuppu nii suure pu\u0308hendumusega maha keeratud, et vaid vaevu-vaevu vo\u0303ib kuulda tema iseloomu riismeid ja\u0308a\u0308august heledal ha\u0308a\u0308lel \u201eappi-appi!\u201d hu\u0308u\u0308dmas. Kui ko\u0303rvutada \u201eTalvet\u201d tema pool sajandit tagasi su\u0308ndinud vanema venna \u201eKevadega\u201d, on tagumine kummalisel kombel progressiivsem."}, {"text_idx": "#000014", "text": "\u201eTalve\u201d tahab ko\u0303igest va\u0308est anda palavalt armastatud saagale va\u0308a\u0308rikat lo\u0303ppu, olles samal ajal seeditav ka Hollywoodi kraamiga nuumatud nooremale vaatajale. Meeleheitliku meeldimismissiooni to\u0303ttu ja\u0308a\u0308b \u201eTalve\u201d aga loojutustamises ulpima mugavustsooni, napib eellaste sa\u0308rtsu ja siirust ning edeva va\u0308rvilise kardina taga haigutab pooleteise tunni jagu laisalt kokku klopsitud vaakumit."}, {"text_idx": "#000015", "text": "Kinost koju jo\u0303udes avastan veel, et filmi ingliskeelne pealkiri on \u201eWhere the Heart Is\u201d.\nMuigan ja mo\u0303tlen: \u201eWhere the heart is... to\u0303epoolest.\u201d"}, {"text_idx": "#000016", "text": "Elss Raidmets on kunstiteaduse tudeng, kellel pole oma kaheku\u0308mne eluaasta jooksul veel o\u0303nnestunud va\u0308lja nuputada, milles tema iva on. Ta loodab, et iva leiab ta o\u0303igel ajal ise u\u0308les."}, {"text_idx": "#000018", "text": "Kui Tommy Cash vaataks Miguel Llanso\u0301 filmi \u201eJeesus juhatab Sind kiirteele\u201d, poleks ta mitte ainult kindel, et suudab luua a\u0308gedama ja omana\u0308olisema maailma (kuigi tal praegu veel ei ole filmitegemiseks aega), vaid ta laseks endal ka nakatuda sellest ra\u0308a\u0308sunud tselluloidimaigulisest popgroteskist. Sest olles oma silmad kord juba ettevaatamatult ekraanile avanud, ma\u0308ssib Maxwell Smarti ja Batmani segune ka\u0308rbeste planeedi saladus igau\u0308he quasimodoliku peakangelase kallima volu\u0308u\u0308mikasse embusesse, mille haardest pa\u0308a\u0308seb vaid Etioopia ko\u0303rbetolmus paneeritult laserikiirtes fritituna. Lu\u0308hidalt kokku vo\u0303ttes on filmikogemus nagu MS-DOSi \u201eMatrix\u201d, katoliiklik lauatelefonide ja sektsioonkappidega ku\u0308berulme. Ei tea, kuidas o\u0303nnestus filmi tegijatel u\u0308ldsuse ta\u0308helepanu a\u0308ra petta ja ko\u0303ik pilgud Christopher Nolani \u201eTeneti\u201d jaoks Laagna uulitsa sulgemisele suunata, kui ko\u0303rval teine kaamerainimeste komplekt Tallinna teletornist alla pudenema valmistus. Samas, jah, totrust ja teralisust, ebaseksuaalset erootikat ja kaasaskantavaid matkatelereid soovisin isegi hommikuso\u0308o\u0308giks ning pigem on hea, et seda ette ei teadnud ja prussakate o\u0308istest seiklustest palistatud rasvastelt no\u0303udelt vastu vo\u0303tsin."}, {"text_idx": "#000019", "text": "Filmiloo varasalvede kartoteegikastides leidub veel ku\u0308llaldaselt z\u030canrimo\u0303jurite ja viitevo\u0303imaluste perfokaarte. Igasugune sildistamine on aga vo\u0303imu na\u0308itamine, allutamise akt. Siin ja praegu on to\u0303eliselt oluline siiski ainult u\u0308ks juhuslik seik: see on nu\u0308u\u0308disaegse kohaliku filmimaastiku elav, vo\u0303itlev ja sa\u0308risev (olgugi ku\u0308u\u0308slaugust lehkava hingeo\u0303huga) osa. Filmist o\u0303hkub ebatervet fanaatilist indu ja \u2013 palun ette vabandust \u2013 isegi perversset ro\u0303o\u0303mu ning naudingut su\u0308damela\u0308hedaste reliikviatega ma\u0308ngimisest. To\u0303ena\u0308oliselt on teos alaealistele ebasoovitatav, konservatiivsele (loe: maksujo\u0303ulisele) kultuurigurmaanile va\u0308ljakannatamatu, teravate elamuste so\u0303ltlasele lapsik ja va\u0308hemalt lo\u0303putiitrid epileptikutele vastuna\u0308idustatud. Ent kontekst, seltsimehed! Kontekst! Va\u0308rskendavalt suvaline to\u0303mbeiil Raine Karbi monumentaalteoste ja\u0308rgse kultuurikeskkonna akendeta koridorides jutlustab oma virvarsuses teeloleku vo\u0303imaluse vabastavast toimest, ro\u0303o\u0303mustades ja joovastudes samas kergendunult iseenese su\u0308rreaalsusest."}, {"text_idx": "#000020", "text": "Vo\u0303imuma\u0308ngud suunduvad ikka katakombidesse. Stalin mootorrattaga ei kihuta (kuigi seda vo\u0303ib kogeda isiklikus kinosaalis). Aga mida enam painajalik paratamatus po\u0303ski pitsitab, seda naerusuisem grimass peeglisse vaatajat tervitab."}, {"text_idx": "#000021", "text": "Ko\u0303ige kummalisem (kui mitte kriminaalsem) hispaania pa\u0308ritolu rez\u030cisso\u0308o\u0308ri kahel mandril kokku lavastatud filmima\u0308ngu Eestisse positsioneerimisel on u\u0308hiskonnakriitiline ja analu\u0308u\u0308tiline teravus, mida annab siinmail otsida ko\u0303igis va\u0308ljendusvormides, kaasa arvatud dokumentalistikas. Selleks ilmselt ongi vaja oskust olla omamoodi so\u0303ge ehk kohatu ja vaba, et igasuguse heakskiidu taotlemise alateadlikudki tungid ja\u0308a\u0308ksid juba eos idanemata. Pole ju mo\u0303tet loota ei akuutset so\u0303na torget ega liistupu\u0308sivuse auhindamist, kui kultuur ja kontekst on \u201evaled\u201d. Ning isegi kui (\u201e)tegelikult(\u201d) nii pole, vo\u0303idab eneseusu fundamentalistide ma\u0308ngu nende eneste viisistamine."}, {"text_idx": "#000022", "text": "Pseudonu\u0308u\u0308mi Vanja taha varjuv noor filmikriitik soovib ja\u0308tta end tutvustamata."}, {"text_idx": "#000024", "text": "\u201ePiitsavars\u201d on lugu kahest naisest, Iiast ning Mas\u030cast, kes otsivad so\u0303jaja\u0308rgses Leningradis vo\u0303imalust eluga edasi liikuda. Nimitegelane Iia to\u0308o\u0308tab medo\u0303ena so\u0303java\u0308ehaiglas, kui tema so\u0303branna Mas\u030ca rindelt naaseb ning Iia passiivsesse ellu muutust ja tuhinat toob."}, {"text_idx": "#000025", "text": "\u201ePiitsavars\u201d algab so\u0303nadega \u201eLeningrad. Esimene so\u0303jaja\u0308rgne su\u0308gis\u201d. See on justkui eeldus, mis seab loo ja tegelased perspektiivi, kuid kummalisel kombel ei kujuta film so\u0303da kunagi otseselt ning teeb seda ka kaudselt va\u0308ga harva. See kohmakas ebako\u0303la, trauma teadlik ignoreerimine kumab la\u0308bi filmi, kuid ei leia kunagi lahendust. Pingest pakatavale hetkele, kus u\u0308ks peategelastest saab teadlikuks talle la\u0308hedase inimese surmast, ja\u0308rgnevad lu\u0308hike vaikus ning dialoog:"}, {"text_idx": "#000026", "text": "Kuid no\u0303nda vaatajat ja tegelasi va\u0308gisi so\u0303ja ning trauma juurest eemale juhtides langeb fookus lo\u0303puks just sellele. Ma usun, et seda pidas silmas ka Jorge Luis Borges, kui ta kirjutas: \u201eAlati sama so\u0303na va\u0308ljaja\u0308tmine ning kohmakate metafooride ja ilmsete parafraaside kasutamine on vo\u0303ib-olla ko\u0303ige mo\u0303jusam viis [millelegi] osutada.\u201d Muidugi ei ole selline teadlik ignoreerimine kinomaailmas vo\u0303i jutustavas kunstis u\u0308ldiselt haruldane. Tundmatu mo\u0303rvar on iga krimiromaani aluseks ja Lord Voldemorti kohta o\u0308eldi ikka \u201esee-kelle-nime-ei-tohi-nimetada\u201d. \u201ePiitsavarre\u201d juures on ha\u0308mmastav, et nii mo\u0303nelgi korral o\u0303nnestub Kantemir Balagovil vaataja pilk mujale suunata ning panna ta unustama, et on esimene so\u0303jaja\u0308rgne su\u0308gis. Kuidas?"}, {"text_idx": "#000027", "text": "\u201ePiitsavarre\u201d peategelased on tagasihoidlikel, pea silmapaistmatutel viisidel kummalised. Peategelane Iia \u201eku\u0308lmub\u201d ootamatutel hetkedel aeg-ajalt mo\u0303neks minutiks, olles vo\u0303imetu liigutama vo\u0303i ra\u0308a\u0308kima, ainult pea va\u0308risemas ning kurgust kostumas vaikne ka\u0308gin. Nende \u201eku\u0308lmunud\u201d stseenide jooksul ku\u0308sib vaataja endalt tahes-tahtmata ku\u0308simusi, nagu \u201eMida ta mo\u0303tleb?\u201d vo\u0303i \u201eMis selle po\u0303hjustas?\u201d, kuid vastust on vo\u0303imatu leida. Ka tegelased tema u\u0308mber ei otsi seda, vaid \u2013 kui sellest u\u0308ldse juttu tuleb \u2013 piirduvad na\u0308htuse konstateerimisega. Veelgi ma\u0308rkimisva\u0308a\u0308rsem on stseen, kus ekraanile ilmub esimest korda kolmeaastane Pas\u030ca. Ta istub vannis, kaader on u\u0308lalt ja Pas\u030ca pea kuklas, nii et na\u0308gu ja\u0308a\u0308b kaadrisse. Selle nurga alt na\u0308ib ta pea kehaga vo\u0303rreldes haiglaselt suur, kuigi tegelikult on ta u\u0308ks ainukesi terveid inimesi kogu filmis. Sellised poolikud ebakindlad kiiksud loovad lynchliku o\u0303o\u0303vaoru, kus vo\u0303o\u0303rastus ning kummalisus ei la\u0308htu tegelaste ebainimlikkusest, vaid just nende mitteta\u0308ielikust inimlikkusest. Kahe peategelase vahele tekib ruum, mis on eraldatud u\u0308mbritsevast, kus pole ettekirjutusi ning mis allub nende katkistele ihadele ja soovidele. See ruum on ka esteetiliselt piiritletud: nende vahel valitsevad imeilusad kombinatsioonid su\u0308gavast rohelisest ja punasest. \u201ePiitsavars\u201d ei esita seda ruumi kunagi ta\u0308ies suuruses ja korraga, vaid avab seda ja\u0308rk-ja\u0308rgult pisikeste detailide kaudu. Vaataja kahtleb ning oletab ja minu jaoks on selle vo\u0303tte u\u0308ksikasjalikkus u\u0308ks filmi imetlusva\u0308a\u0308rseimaid tahke."}, {"text_idx": "#000028", "text": "La\u0308htudes Borgesest on kerge o\u0308elda, et hea so\u0303jafilm ei ra\u0308a\u0308gi so\u0303jast ning so\u0303ja teadlikust ignoreerimisest saab film oma jo\u0303u. Balagov u\u0308letab selle lo\u0303he sisu ja so\u0303numi vahel ning tekitab ma\u0308rkamatult empaatia tegelaste vastu, kelle soovid ning ihad tunduksid muidu vaatajale vo\u0303o\u0303rad vo\u0303i haiglased."}, {"text_idx": "#000029", "text": "Johan Haldna pealiskaudne huvi filmide vastu su\u0308venes pa\u0308rast seda, kui ta na\u0308gi Jean-Pierre Melville\u2019i \u201ePunast ringi\u201d ega leidnud viisi, kuidas kogetut kirjeldada. Mo\u0303nda aega hiljem luges ta John Cage\u2019i, kes u\u0308tles, et kunst peaks olema miski, mis siseneb inimesse ning siis meenutab talle tu\u0308hjust."}, {"text_idx": "#000032", "text": "Arvustus: \u201eHullumeelsus\u201d kaose ja korra piiril"}, {"text_idx": "#000034", "text": "Mu\u0308u\u0308rilehe noorte filmikriitikute konkursi 2. koha saavutas Krister Kruusmaa kultusfilmi \u201eTulnukas ehk Valdise pa\u0308a\u0308semine 11 osas\u201d arvustuse eest."}, {"text_idx": "#000035", "text": "Mu\u0308u\u0308rilehe noorte filmikriitikute konkursi peaauhinna pa\u0308lvis Kristjan Kuusiku 1971. aasta lu\u0308hifilmi \u201eLo\u0303ppematu pa\u0308ev\u201d arvustuse eest."}]